CL Gruppen A/S
Godt håndværk i over 50 år
Om CL Gruppen
CL Gruppen består af 3 solide håndværksvirksomheder CL Electric A/S, CL Smed A/S og CL & Co. A/S samt en række helt eller delvist ejet ejendomsselskaber. CL Gruppen ejes 100% af Carlo Lorentzen.
CL Gruppens håndværksvirksomheder er skabt og drives af personer med mere end 25 års erfaring og ekspertise. Virksomhedernes solide etablering i deres branche er baseret på godt købmandsskab, dedikerede medarbejdere og en stram styring. Det gør at vores kunder oplever os som løsningsorienteret og effektive, og at vi leverer kvalitet til den aftalte tid og den aftalte pris.
Gruppens virksomheder besidder en stærk vilje til at tænke nyt og kreativt samt til at samarbejde i tæt dialog med vores kunder og samarbejdspartnere, således at ideer videreudvikles og konkrete opgaver udføres tilfredsstillende for involverede parter. Vi tilstræber konsekvent at fremtidssikre virksomhederne til de mange forskellige opgaver i branchen og er således altid åbne overfor nye udfordringer.
CL Gruppens historie går tilbage til 1966 og Carlo Lorentzens grundlæggelse af murermesterfirmaet Carlo Lorentzen. I løbet af 70’erne var Carlo Lorentzen en traditionel murervirksomhed, der primært beskæftigede sig med mindre byggesager. I løbet af 80’erne blev forretningen udvidet med jord-, kloak-, beton-, tømrer- og snedkervirksomhed, og vandt pga. konkurrencedygtige priser og ordholdenhed flere og flere byggeprojekter for større erhvervskunder og offentlige eller halvoffentlige institutioner.
I 2006 blev CL Gruppen A/S stiftet for at imødekomme efterspørgslen fra loyale faste kunder om at løse flere opgaver i egenproduktion, da Carlo Lorentzen er garant for service, fleksibilitet og håndværk af høj faglig kvalitet. Under CL Gruppen A/S blev i de kommende år således etableret CL Electric A/S, CL Smed A/S, CL Ventilation A/S og CL VVS A/S, og fag som jord, beton, kloak og murerentrepriser overført til Carlo Lorentzen A/S under Gruppen. I 90’erne og 0’erne var Carlo Lorentzen A/S markedsledende i fag-, hoved- og totalentrepriser i byggeri i Nordsjælland. Carlo Lorentzen A/S blev solgt i 2010 til MT Højgaard A/S, og ny bygge- og anlægsvirksomhed CL & Co. A/S blev etableret i 2014.
CL Electric A/S er stiftet i 2001 og ejes af Carlo Lorentzen som majoritetsaktionær og af direktør og daglig leder Niels Johansen. CL Electric A/S er en af Nordsjællands største el-virksomhed. Virksomheden dækker alle faggrupper inden for elinstallationer og udfører alle former for el-opgaver ifbm. ny-installationer, renovering og service i boliger, kontorer og industriejendomme, samt systematisk vedligeholdelsesopgaver for optimering af drift og levetid af anlæg hos større erhvervskunder og boligselskaber. CL Electric A/S er desuden forhandler og installatør af et af markedets mest energivenlige ventilations- og varmepumpeløsninger.
CL Smed A/S er stiftet i 2002 og ejes af Carlo Lorentzen som majoritetsaktionær og af direktør og daglig leder Gorm Christiansen. En stor del af aktiviteterne i CL Smed A/S ligger på reparationer og vedligeholdelse af industrianlæg og specielle stålkonstruktioner, herunder på kraft- og varmeværker. Virksomheden udfører alle smedeentrepriser, udvikling af specialløsninger til stålkonstruktioner og tonstunge montagearbejder.
CL & Co. A/S er stiftet i 2014 og ejes ligeligt af Carlo Lorentzen og Henrik Gammeltoft. CL & Co. A/S udfører bygge- og anlægsopgaver primært i hoved- og totalentreprise for offentlige eller halvoffentlige kunder, større erhvervsvirksomheder og boligselskaber i hele Hovedstadsregionen.
CL Gruppen A/S står helt eller delvist bag en række ejendomsselskaber der alle er veldrevet og har en lav risikoprofil. Selskaberne består af gågadeejendomme med udlejning til detailsalg og kontorformål, boligudlejningsejendomme, fleksible industri- og lagerejendomme samt byggegrunde til bolig- og erhvervsformål. Alle ejendommene er attraktivt beliggende i Hovedstadsområdet og bygningerne er velvedligeholdte og af høj bygningsmæssig kvalitet.
Ejendommene er primært karakteriseret af langvarige lejeaftaler med solide erhvervslejere eller attraktive boliglejemål.
Interessante udviklingsmuligheder til erhverv- og boliger ejes og udvikles. Lejere og andre interessenter er velkommen til at kontakte CL Gruppen.
CL Gruppen har i 50 år ydet sponsorater til eliteidrætten og foreningsliv med aktive ildsjæle samt til velgørende formål. CL Gruppen er engageret i Kræftens Bekæmpelse, Familier med Kræftramte Børn, Team Rotary, Brøndby IF og Hillerød Håndbold.
CL Gruppens virksomheder vil være deres respektive branches bedste leverandør og samarbejdspartner, og branchens bedste arbejdsplads. Medarbejderne er virksomhedernes vigtigste aktiv. Derfor har CL Gruppens virksomheder konstant fokus på arbejdsmiljø, sikkerhed, trivsel og sundhed for medarbejdere og faste underleverandører, og derfor sikrer vores virksomheder at de opfylder deres branches nyeste certificeringskrav.
CL Gruppens virksomheder er autoriseret, miljøcertificeret og organiseret i respektive hovedorganisationer.
Tlf. 72 22 80 30
cl@cl-gruppen.dk
Tlf. 72 22 82 23
loj@cl-gruppen.dk
CL Gruppen | Slotsgade 67B | 3400 Hillerød | CVR-nr.: 29 77 94 65